Fransk kelner skutt og drept på jobb
Kelnerens kolleger ringte politiet da 28-åringen ble skutt i skulderen med et håndvåpen i forstaden Noisy-le-Grand fredag kveld, opplyser en kilde tett på etterforskningen lørdag. Forsøk på livreddende førstehjelp lyktes ikke, og mannen døde på stedet. Gjerningsmannen løp fra stedet. Ifølge et øyvitne mistet han besinnelsen «fordi sandwichen hans ikke ble fort nok ferdig». En drapsetterforskning er i gang, opplyser politiet til nyhetsbyrået AFP. Mens gjerningspersonen fortsatt var på frifot, samlet sjokkerte innbyggere fra nærmiljøet seg lørdag utenfor spisestedet, som også serverer pizza. – Det er en rolig restaurant uten noen problemer. Den åpnet nettopp, sier en 29 år gammel kvinne. Andre påpeker at det er mye kriminalitet i området, spesielt knyttet til narkolanging og fyll.
En restaurantgjest som skjøt og drepte en kelner på et spisested i utkanten av Paris, skal ha vært rasende fordi han måtte vente på maten, ifølge politikilder.